
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.7c-18/64/2026
Plx nr.85/2026
AVIZ
asupra 

propunerii legislative pentru modificarea și completarea Legii nr.188/2000 privind executorii judecătorești
În conformitate cu prevederile art.95 din Regulamentul Camerei Deputaților, Biroul permanent a trimis Comisiei pentru tehnologia informației şi comunicațiilor spre avizare, propunerea legislativă pentru modificarea și completarea Legii nr.188/2000 privind executorii judecătorești (Plx nr.85/2026).
Consiliul Legislativ a avizat favorabil propunerea legislativă, conform avizului nr.941/25.11.2025.
Consiliul Economic și Social a avizat favorabil proiectul de act normativ, conform avizului nr.7172/26.11.2025.
Guvernul susține adoptarea inițiativei legislative, cu observații.

Senatul a respins inițiativa legislativă în ședința din 16 februarie 2026.

Propunerea legislativă are ca obiect de reglementare modificarea şi completarea Legii nr.188/2000. Intervențiile legislative vizează, printre altele, înființarea, în cadrul Uniunii Naționale a Executorilor Judecătorești, a Institutului Național de Pregătire şi Perfecționare a Executorilor Judecătorești, eliminarea posibilității numirii fără examen sau concurs în funcția de executor judecătoresc a persoanelor care au exercitat timp de 5 ani funcția de judecător, procuror sau avocat şi au promovat examenul de definitivat în profesia din care provin, modificarea dispozițiilor referitoare la stagiul de pregătire teoretică şi practică a executorilor judecătorești stagiari, clarificarea formelor de exercitare a profesiei de executor judecătoresc, fiind uniformizate denumirile tuturor formelor de exercitare a profesiei, înființarea Registrului Național de Evidență a Executorilor Judecătorești. 
În raport cu obiectul de reglementare inițiativa legislativă face parte din categoria legilor organice, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaților, republicat, membrii comisiei au dezbătut proiectul de lege în ședința din 12 mai 2026 și au hotărât, cu unanimitate de voturi avizarea favorabilă a acesteia.
PREŞEDINTE,
Radu – Nicolae MIHAIU

